УФ-м и Правительствэм и УнафэщIым и къуэдзэ Козак Д. Н. дыгъуасэ Москва щригъэкIуэкIащ Правительствэм щIыналъэхэм зегъэужьынымкIэ и комиссэм и зэIущIэ. Абы хэтащ КъБР-м и Iэтащхьэ КIуэкIуэ Ю. А.
УФ-м и Вице-премьер Козак Дмитрий и унафэм щIэту дыгъуасэ Москва щызэхэтащ Правительствэм Урысей Федерацэм и щIыналъэхэм зегъэужьынымкIэ и комиссэм и зэIущIэ. Абы и лэжьыгъэм хэтащ Къэбэрдей-Балъкъэрым и Iэтащхьэ КIуэкIуэ Юрий.
Зэхуэсым щытепсэлъыхьащ щIыналъэхэм 2018 гъэм тещIыхьа я бюджетхэр зэхуэгъэкIуэныр къызэгъэпэщыным, УФ-м и щIыналъэхэм бюджетымкIэ ятелъ щIыхуэхэр ятыжынымкIэ защIэгъэкъуэным хуэгъэзауэ щыIэ Iэмалхэм, бюджетхэр зыхущыщIэну мылъкухэр ирагъэкъужын папщIэ дотацэхэр яхухэхыным, социально-экономикэ IэнатIэм ехъулIэныгъэфIхэр къыщызыхьа щIыналъэхэм федеральнэ бюджетым къыхэкIыу бюджет зэхуаку трансферт щIыкIэу грантхэр ятыным.
Правительствэм и унафэщIхэм жэпуэгъуэм и 31-м щаIущIам УФ-м и Президент Путин Владимир унафэ ищIащ федеральнэ бюджетым къыхэкIыу щIыхуэшхуэ зытелъ щIыналъэ зыбжанэм, щхьэусыгъуэ нэрылъагъухэм къыхэкIыу ахэр зыхузэтрихьахэм, кредит щхьэхуэхэр иратыну. Къэбэрдей-Балъкъэрми апхуэдэ ахъшэ хухахынущ, рынок щIыхуэм щыщ Iыхьэр ипшыныжын, коммерцэ щIыхуэри езым и хэхъуэм и зэхуэдитIым нэхърэ мынэхъыбэу къригъэхыжын папщIэ.
ЯРОСЛАВСКАЯ Маринэ.
